Dátum a čas konania: 30.01.2023, 17:30 hod.

Miesto konania: zasadačka obecného úradu v Pavliciach

Prítomní: podľa prezenčnej listiny

**Bod č. 1**

Starostka obce otvorila zasadnutie a privítala prítomných. Prítomní sú štyria poslanci, poslankyňa Monika Hornáčková sa ospravedlnila, pripojí sa v priebehu zasadnutia.

**Bod č. 2**

Za zapisovateľa bol určený Marek Šuran a za overovateľov zápisnice Peter Uhrík a Božena Gotthardtová.

*Hlasovanie: Za: 4 Proti: 0 Zdržal sa: 0*

**Bod č. 3**

Starostka predložila návrh programu zasadnutia OZ, ktorý bol zverejnený na stránke obce, vyvesený na úradnej tabuli a doručený všetkým poslancom.

**Program**

1. Otvorenie zasadnutia

2. Určenie zapisovateľa a overovateľov zápisnice

3. Schválenie programu zasadnutia Obecného zastupiteľstva

4. Kontrola plnenia uznesení

5. Voľba hlavného kontrolóra obce

6. Plán údržby spoločnosti MAVOS s.r.o.

7. VZN č. 01/2023 o určení výšky príspevku na čiastočnú úhradu nákladov v škole a školských zariadeniach, ktorých zriaďovateľom je obec Pavlice

8. VZN č. 02/2023 o ochrannom pásme pohrebísk na území obce Pavlice

9. Použitie rezervného fondu

10. Zmluva o vykonávaní činnosti odborného lesného hospodára

11. Centrálny krízový fond – možnosť členstva

12. Rôzne

1. Riešenie sociálnej odkázanosti
2. Plán kultúrnych akcií

13. Záver

**UZNESENIE č. 01/2023**

Obecné zastupiteľstvo obce Pavlicev zmysle ustanovení § 12 ods. 5 zákona č. 369/1990 Zb. o obecnom zriadení **schvaľuje** program zasadnutia Obecného zastupiteľstva obce Pavlice konaného dňa 30.01.2023.

*Hlasovanie: Za: 4 Proti: 0 Zdržal sa: 0*

**Bod č. 4**

Starostka zhodnotila splnenie všetkých predchádzajúcich uznesení, pokračujúce uznesenia nie sú.

**UZNESENIE č. 02/2023**

Obecné zastupiteľstvo obce Pavlice **berie na vedomie** kontrolu uznesení. Všetky uznesenia sú splnené.

**Bod č. 5**

Vzhľadom na neprítomnosť jednej poslankyne starostka navrhla posunutie bodu programu po príchode poslankyne.

**Bod č. 6**

Starostka predniesla Plán údržby spoločnosti MAVOS s.r.o., ktorý bol spracovaný pre roky 2020-2030. Doteraz plán nebol schválený a jeho schválenie je potrebné v prípade žiadosti o dotácie z rôznych mechanizmov. Poslanci po krátkej diskusii a zhodnotení stavu hospodárenia spoločnosti MAVOS s.r.o. súhlasili s predloženým plánom obnovy verejného vodovodu.

**UZNESENIE č. 03/2023**

Obecné zastupiteľstvo obce Pavlice schvaľuje Plán obnovy Verejného vodovodu na obdobie 2020-2030.

*Hlasovanie: Za: 4 Proti: 0 Zdržal sa: 0*

**Bod č. 7**

Starostka predložila návrh Všeobecne záväzného nariadenia č. 1/2023 o určení výšky príspevku na čiastočnú úhradu nákladov v škole a školských zariadeniach, ktorých zriaďovateľom je obec Pavlice. VZN nahrádza VZN č. 1/2022, zapracovania zmien a opravy formálnych chýb by spôsobilo jeho neprehľadnosť. VZN sa preto predkladá v konsolidovanom znení. VZN bolo predložené všetkým poslancom, vyvesené na úradnej tabuli aj na internetovej stránke obce. Ku dňu konania zasadnutia OZ neboli predložené žiadne pripomienky.

**UZNESENIE č. 4/2023**

Obecné zastupiteľstvo obce Pavlice **schvaľuje** Všeobecne záväzné nariadenie Obce Pavlice č. 1/2023 o určení výšky príspevku na čiastočnú úhradu nákladov v škole a školských zariadeniach, ktorých zriaďovateľom je obec Pavlice

*Hlasovanie: Za: 4 Proti: 0 Zdržal sa: 0*

**Bod č. 8**

Starostka predložila návrh Všeobecne záväzného nariadenia č. 2/2023 o ochrannom pásme pohrebísk na území obce Pavlice. VZN bolo predložené všetkým poslancom, vyvesené na úradnej tabuli aj na internetovej stránke obce. Ku dňu konania zasadnutia OZ neboli predložené žiadne pripomienky.

**UZNESENIE č. 5/2023**

Obecné zastupiteľstvo obce Pavlice **schvaľuje** Všeobecne záväzné nariadenie Obce Pavlice č. 1/2023 o o ochrannom pásme pohrebísk na území obce Pavlice.

*Hlasovanie: Za: 4 Proti: 0 Zdržal sa: 0*

K zasadnutiu sa pripojila poslankyňa Monika Hornáčková. Starostka navrhla uskutočnenie voľby hlavného kontrolóra.

Poslancom bola predložená zápisnica z otvárania obálok na obsadenie funkcie hlavného kontrolóra obce Pavlice. Do výberového konania sa prihlásili dve uchádzačky, obe splnili predpísané podmienky. Obe uchádzačky dostali jednotlivo priestor na svoje predstavenie a rovnako dostali priestor poslanci na to, aby im kládli doplňujúce otázky. Následne sa volebná komisia odobrala pripraviť miestnosť na voľbu a následne vyzvala poslancov na vykonanie voľby v kancelárii starostu. Po skončení voľby predseda volebnej komisie Marek Šuran prečítal zápisnicu z voľby hlavného kontrolóra obce Pavlice. Po jednom kole voľby bola za hlavnú kontrolórku obce Pavlice zvolená Ing. Zuzana Korytárová, PhD. LL.M.

**UZNESENIE č. 6/2023**

Obecné zastupiteľstvo obce Pavlice uskutočnilo voľbu Hlavného kontrolóra obce Pavlice na zasadnutí Obecného zastupiteľstva konaného dňa 30.01.2023 v súlade s § 18a ods. 2 Zákona č. 369/1990 Zb. o obecnom zriadení v znení neskorších predpisov. Obecné zastupiteľstvo **berie na vedomie** výsledok voľby hlavného kontrolóra, na základe predloženej zápisnice Mandátovej a volebnej komisie. Kandidátka Ing. Zuzana Korytárová, PhD. LL.M získala v jednokolovej voľbe nadpolovičnú väčšinu hlasov, a tým bola zvolená za Hlavného kontrolóra obce Pavlice s nástupom na pracovný pomer od 01.02.2023 s výškou pracovného úväzku 15%. .

**Bod č. 9**

Koncom roka 2022 bolo zistené zatekanie strechy Domu smútku a pretekanie dažďovej vody do priestoru Domu smútku v tesnej blízkosti katafalku. Po kontrole bolo zistené, že strecha má nedostatočné vyspádovanie a dochádza k hromadeniu vody v časti mimo vpust. Vzhľadom na stav strechy nie je možná iba jej lokálna oprava. Starostka oslovila so žiadosťou o cenovú ponuku na opravu strechy dve spoločnosti, ktoré predložili cenovú ponuku. Obe ponuky obsahujú vyspádovanie strechy spádovým polystyrénom, novú fóliovú hydroizoláciu a úpravu oplechovania, vrátane vpuste. Obe cenové ponuky boli predložené poslancom.

**UZNESENIE č. 7/2023**

Obecné zastupiteľstvo obce Pavlice

1. **schvaľuje** použitie rezervného fondu vo výške 6000 € na opravu strechy Domu smútku
2. a**poveruje** starostku obce podpisom zmluvy na opravu strechy Domu smútku so spoločnosťou SVAROG s.r.o., Sladovnícka 19/A, 917 01 Trnava

*Hlasovanie: Za: 5 Proti: 0 Zdržal sa: 0*

**Bod č. 10**

Starostka uviedla, že podľa evidencie Okresného úradu Trnava je na území obce hospodársky les, ktorý je obec povinná obhospodarovať prostredníctvom lesného hospodára. Predložený bol návrh zmluvy s lesným hospodárom. Poslanci diskutovali a zjednotili sa na potrebe zmeny hospodárskeho lesa na rekreačný. Túto zmenu požadujú preniesť na lesného hospodára priamo riešenou zmluvou.

**UZNESENIE č. 8/2023**

Obecné zastupiteľstvo obce Pavlice

1. **schvaľuje** vykonávanie činnosti lesného hospodára so zmenou hospodárskeho lesa na rekreačný les
2. a**poveruje** starostku obce podpisom upravenej zmluvy o vykonávaní činnosti odborného lesného hospodára

*Hlasovanie: Za: 5 Proti: 0 Zdržal sa: 0*

**Bod č. 11**

Starostka predložila možnosť uhradenia členského do Centrálneho krízového fondu regionálnej a miestnej samosprávy Trnavského kraja. Členské je vo výške 0,50€ na občana a je možné prostredníctvom neho refundovať náklady spojené s odstraňovaním následkov prírodných pohrôm alebo nepredvídateľných udalostí. Poslanci diskutovali o počte zapojených obcí, o spôsobe určenia výšky príspevku.

**UZNESENIE č. 9/2023**

Obecné zastupiteľstvo obce Pavlice a**poveruje** starostku obce preverením mechanizmu tvorby a čerpania Centrálneho krízového fondu regionálnej a miestnej samosprávy Trnavského kraja a po zvážení prínosov rozhodnutím o úhrade alebo neúhrade členského.

*Hlasovanie: Za: 5 Proti: 0 Zdržal sa: 0*

**Bod č. 12 a)**

Starostka poskytla informácie ohľadom sociálnej odkázanosti p. Vladimíra R., ktorý je hospitalizovaný vo FN Trnava. Zo strany vlastníka rodinného domu, v ktorom pred hospitalizáciou býval, mu bol zrušený trvalý pobyt. Jeho ďalší pobyt v nemocnici nie je potrebný, zároveň je odkázaný na sociálnu službu a nemá priamu rodinu, ktorá by sa o neho postarala. Fakultná nemocnica Trnava v spolupráci s obcou začala úkony týkajúce sa umiestnenie pána Vladimíra R. v ZSS Želiezovce. Po diskusii o vzniknutej situácii sa poslanci dohodli, že vzhľadom na zdravotný stav, potrebu umiestnenia p. Vladimíra R. v zariadení sociálnych služieb a absenciu priamej rodiny, bude prípadný rozdiel medzi cenou za pobyt v ZSS a výškou dôchodku uhrádzať obec Pavlice z rozpočtu obce.

**UZNESENIE č. 10/2023**

Obecné zastupiteľstvo obce Pavlice **schvaľuje** dorovnanie nákladov na zabezpečenie sociálnej služby p. Vladimíra R. v zariadení sociálnych služieb v Želiezovciach vo výške rozdielu medzi výškou dôchodku a výškou poplatku za pobyt.

*Hlasovanie: Za: 5 Proti: 0 Zdržal sa: 0*

**Bod č. 12 b)**

Pani poslankyňa Monika Hornáčková predniesla návrh plánu kultúrnych akcií na rok 2023. Najbližšou plánovanou akciou mali byť fašiangy, ku ktorým sa viedla diskusia ohľadom spôsobu organizácie, ponúkaného programu a iného. Vzhľadom na plánový karneval v Materskej škole v Pavliciach a tiež v Základnej škole s materskou školou vo Voderadoch a náročnosť prípravy takejto akcie, sa od akcie upustilo. Následne boli prezentované ďalšie akcie, ktoré je možné počas roka zorganizovať. Poslanci a starostka ocenili rozsah navrhovaných akcií a ich nápaditosť a dohodli sa na priebežnom plánovaní navrhnutých akcií.

S požiadavkou vystúpil p. Ľubomír Zmajkovič. Požaduje vypilovanie dvoch javorov na pozemku obce, ktoré sú vysadené v susedstve jeho pozemku. Povolenie na výrub stromov bolo vydané v septembri 2022. Výrub odôvodňuje naklonením murovaného plotu medzi pozemkom obce a jeho pozemkom. Poslanci sa informovali o vlastníctve plota, ktorý je vo vlastníctve obce a jeho oprava bola ponúknutá spolu s opravou plotu v dvorovej časti. Túto v čase rekonštrukcie p. Zmajkovič odmietol. Poslanci po oboznámením sa so stavom stromov a ich vzdialenosťou od plota skonštatovali, že výrubom stromov sa stav plotu nezlepší a stromy sú v dostatočnej vzdialenosti od hranice pozemku. Navrhujú orez konárov zasahujúcich nad pozemok p. Ľubomíra Zmajkoviča v čase vhodnom na rez.

**Bod. č. 20**

Starostka poďakovala prítomným a ukončila zasadnutie Obecného zastupiteľstva.

Zapisovateľ: Marek Šuran ...................................................

Overovatelia: Peter Uhrík ...................................................

Božena Gotthardtová ..................................................

......................................................................

Daniela Maják Cedulová, v.r.

starostka obce Pavlice

V Pavliciach 08.02.2023